Derfor håper han Sverigedemokratene gjør et brakvalg ved neste valg, sier han til Nordlys.

Tybring-Gjedde var torsdag kveld innom Tromsø for å møte grasrota til partiet og snakke om den nye boken sin. Der fikk også Nordlys muligheten til å forhøre seg nærmere om politikerens tanker rundt de politiske urolighetene i Sverige.

- Mediene er et eksempel på denne makteliten. De er jo så opptatte av demokratiets ve og vel. Men det er bare når folk er enige med dem. Når de ikke er det blir det trøbbel, hevder Tybring-Gjedde, før han legger til:

- Jeg håper Sverigedemokratene gjør et brakvalg når det blir gjenvalg. Om ikke annet fordi det vil vise den etablerte makteliten i landet at folket ikke er enige med dem.

Frykter for bakkekontakten

Stortingspolitikeren tror noe av det samme er i ferd med å skje med sitt eget parti også. Han frykter at sentralstyret i Frp kan være i ferd med å miste bakkekontakten med grasrota.

- Når det kom til innvandringspolitikken sto vi samlet når vi var utenfor regjering. Det virker i det hele tatt som at dette har kommet litt i bakrekka etter at vi kom til makten, sier den erfarne politikeren, og utdyper:

- Samtidig skjønner jeg Anders Anundsen veldig godt. Regjeringssamarbeidet med Venstre og KrF legger jo så klart føringer på politikken vi kan praktisere, og vi har måttet inngå kompromisser.

Stående litt alene

Han vil heller ikke kritisere valgene som har blitt gjort av sine partifeller i regjeringen.

- Det man hadde kunnet kritisere er det at man valgte å inngå denne avtalen med sentrumspartiene. Men det er for tidlig å konkludere rundt det, hverken den ene veien eller den andre, sier Tybring-Gjedde.

Stortingspolitikeren føler at han etter hvert har blitt stående litt alene i partiet som en av få som er åpent kritisk til innvandring etter at Frp tok styring i landet. Dette gjør imidlertid at han føler et ansvar ovenfor grasrota om å stå løpet ut.

- Jeg er demokratisk valgt av folket, og de som har stemt på meg har gjort det på bakgrunn av hva jeg står for, forklarer han.

Bokaktuell

Han tror mye av grunnen til at sentrale Frpere har vegret seg for å ta tak i innvandringspolitikken er måten media har fremstilt debatten på.

- Det er klart at man kan trekke fram enkelteksempler på barn som må sendes ut etter å ha vært her i mange år, ta noen triste bilder av dem, og peke på den onde politikeren som har bestemt at det skal være sånn. Men det man kanskje glemmer er at mange av disse barna har vært her så lenge fordi foreldrene har jukset og løyet for å få være her. Hvor er logikken i at disse foreldrene ikke skal kunne ansvarligjøres, vil Tybring-Gjedde vite.

Tybring-Gjedde ga nylig ut boken "Mens orkesteret fortsetter å spille", og det var blant annet for å snakke om den at han hadde tatt plass i kommunestyresalen i Tromsø rådhus. Foran et 20-talls partifeller og sympatisører snakket han også om innvandringspolitikk, utenrikspolitikk, og den siste tids dårlige meningsmålinger.

- Det er klart, folk blir utålmodig når de ikke ser de resultatene som de ønsker. Samtidig ser vi at regjeringen får ting gjort, og så har noen ting vært bra, mens andre ting har vært mindre bra.

Han lover imidlertid at han ikke gir seg, og at han vil fortsette å jobbe for grasrota.

- Jeg er ingen nikkedukke, avslutter Tybring-Gjedde.